Доц. д-р Македонка Радуловиќ,

Филозофски факултет,

Универзитет “Св. Кирил и Методиј” – Скопје, Република Македонија

radulovic@fzf.ukim.edu.mk

**ВЕШТАЧКАТА ИНТЕЛИГЕНЦИЈА И СЕМЕЈНИТЕ ФУНКЦИИ И ОДНОСИ**

**Апстракт**

И во медиумите и во јавниот живот, посебно на научни и стручни дебати многу време се посветува на актуелната и идната улога на вештачката интелигенција. Нејзината улога е повидлива во економскиот и организацискиот дел од животот на човекот, но неспорно е и во животот, развојот, улогата, функциите на семејството.Во трудот како илустративен пример на дејствувањето и влијанието на вештачката интелигенција се зема роботот и неговото ангажирање. Посебно се елаборираат активностите на роботот во исполнувањето на функциите на семејството (економска, репродуктивна, заштитна, воспитно –образовна и слично).

Клучни зборови: семејство, функции на семејството, робот, семејни односи, “говор” на робот.

**ARTIFICIAL INTELLIGENCE AND FAMILY FUNCTIONS AND RELATIONS**

Abstract

Both in the media and in public life, especially in scientific and expert debates, a lot of time is dedicated to the current and future role of artificial intelligence. Its role is more visible in the economic and organizational part of human life, but it is indisputable in the life, development, family roles, functions of the family etc., In this paper, as an illustrative example of the action and influence of artificial intelligence is the robot and its engagement in every day life. Robot activities in the fulfillment of family functions (economic, reproductive, protective, educational and educational) are elaborated in particular.

Keywords: family, family functions, robot, family relationships, "speech" of the robot.

**Вовед**

Како се определува, како се дефинира семејството во теоретските размислувања?

„Семејството би можело описно да се дефинира како парцијална биосоцијална заедница во која луѓето се групираат: За да се задоволат природните сексуални односи за поврзување (општење) на различните полови; За да се обезбеди репродукцијата, продолжувањето на потомството (раѓањето деца); За да се поврзуваат во определени сроднички видови и односи како природна и социјална основа за одобрување или забрана на половите односи; За да се одвиваат основните социјални дејности за обезбедување на материјалната егзистенција на групата и поединците во неа; и За да се подигнуваат, одгледуваат, образуваат и воспитуваат децата”[[1]](#footnote-1).

Вака определено, семејството претставува сложена структура во која распознаваме две посебни институции: бракот и сродството. Бракот претставува заедница на лица од различен пол заснована врз трајни и општествено регуларни сексуални и други општествени односи и врски. Сродството претставува биосоцијална врска помеѓу лицата во семејството настаната по пат на поделба на улоги (татко, мајка, син, ќерка, брат, сестра итн), произлезени од статусот што секој поединец го има во семејството врз основа на одвивањето на основниот брачен (полов) однос и врз основа на раѓањето како продукт на тој основен однос.

Со оглед на динамичниот карактер на модерното општество и на видливите промени и во семејниот живот и во сфаќањето на семејството ова согледување подлежи на осовременување и доразработка, посебно во делот дали семејството го чинат припадници на пазличен пол (бидејќи, во некои земји се признати и еднополови бракови и семејства, а во неколку земји и во Европа, легитимен е и таканаречен трет пол). За нашево разгледување вреди и првото и второто определување на семејството.

За потребите на овој труд поимот на вештачка интелигенција ќе се смета за капацитет на некоја вештачка творба заради реализирање на функции кои се карактеристика на човечкото размислување. Исто така, се смета дека вештачката интелигенција како подообласт на компјутерските науки има цел да развие програми кои на компјутерите ќе им овозможат да се однесуваат на начин кој може да се означи како интелигентен[[2]](#footnote-2).

**Анализа на функциите на семејството и вештачката интелигенција**

Некои аспекти од проучувањето на семејството наложуваат незаменлив интердисциплинарен пристап, кој ќе овозможи повеќестрано анализирање на семејството и неговите функции.

Така, семејството се третира како:

а) општествена / правна установа (што е предмет на правните науки);

б) општествена група (што е предмет на социологијата) и

в) слободна човекова заедница[[3]](#footnote-3) (што е предмет на филозофијата и психологијата).

Во третирањето на семејството како општествена / правна установа се поаѓа од ставовите дека човекот, по правило, се раѓа, расте, живее и умира во семејството.

Лицата во семејството меѓусебно се поврзани со биолошки врски (брачни односи, создавање и одгледување потомство) и со сроднички односи (разработени во правни норми и општествени декларации и толкувања).

Правно гледано семејството е заедница, најчесто заснована врз брак, како општествена установа и сродство (крвно, наследно, по усвојување).

При определувањето на семејството како општествена група се поаѓа од функциите на семејството и тоа се се дефинира како примарна и основна општествена група.

**Местото на вештачката интелигенција кога семејството се третира како правна установа и како општествена група ќе биде определено со општествената и правната одговорност на вештачката интелигенција (вклучувајќи ги дејствијата кои можат да се означат како позитивни, но и активностите и резултатите кои можат да бидат негативни, па и загрижувачки).**

Семејството, згуснато кажано, се определува и како цврста и хомогена општествена заедница во која владеат човечки односи кои се темелат на љубов, рамноправност и почитување меѓу нејзините членови. Се верува дека на семејството ќе му слабеат економската и некои други функции и дека се повеќе ќе биде заедница на заемно почитување, љубов, рамноправни односи.

За улогата на вештачката интелигенција при сфаќањето на семјството како слободна човекова заедница ќе стане збор подоцна во трудов.

Најопшти и најзначајни функции што можат да се сретнат во сите видови семејства се:

1. Репродуктивната функција, преку која се обезбедува продолжувањето на човечкиот род, се обезбедува основната материјална претпоставка за продолжувањето на индивидуалната и општествената егзистенција. **Роботите нема да го продолжуваат постоењето на човековиот род, но ќе ја помагаат индивидуалната и општествената егзистенција**
2. Функцијата на задоволување на половиот инстинкт и емотивната функција, преку кои на општествен начин се одвиваат половите односи институционирани во бракот. **Би било оптимистички да се очекува роботите да ја обезбедат емотивната функција и природниот полов инстинкт.**
3. Економската функција, преку која се обезбедува основната материјална егзистенција на семејството. **Екомонската функција на семејството може да биде поддржувана од роботите, поттикнувана и попрецизно дефинирана, со водење евиденција, констатирање состојби, утврдување потреби, предупредување на кризи.**
4. Заштитна функција, што произлегува од целокупната биосоцијална суштина на семејството, се состои во оспособување на живот на своите, пред се, помлади членови, издржување, наследување, давање помош во случај на болест или во други незгоди итн. **Можна е широка полезна, координирана активност во делот на давање помош во здравствени совети, третмани, како и во определувањето на правото и димензиите на наследувањето.**
5. Воспитнообразовна функција, што се состои во издигнување на децата, во нивно подучување и воспитување за да се подготват и вклучат во општествениот живот. Иако во современото општество образованието и воспитувањето се повеќе добиваат општествен карактер, во семејството се одвиваат основните процеси на оваа функција. **Во оваа функција можностите за вклучување на роботите се речиси неограничени со создавање услови за помош на помладите членови на семејството во совладувањето на основите на пристојно и општествено прифатливо однесување, во стекнување и одржување знаења, во проверка на знаењата и нивно вреднување.**
6. Функцијата на социјализација на личноста преку која се врши поврзување на поединецот со пошироката општествена заедница. **Мошне е голем опфатот на активности на роботите што ќе ја овозможат и стимулираат социјализацијата со инструкции, со соочување со проблематични и спорни ситуации, со моделирање на квалитетно вклучување на поединецот (и како сама личност и како дел од семејството) во општествените текови и процеси.**

\*\*\*\*\*\*

Од практиката наведувам неколку примери за можноста роботот во семејството да извршува семејни функции.

Во неколку телевизиски серии од светски размери роботите им раскажуваат на децата, во најрана возраст, бајки и приказни со позајмен глас, најчесто на мајката со цел бебињата да имаат чувство дека мајката е реално присутна.

Исто така, постојат примери каде што роботите добиваат задача за децата од школска возраст да напишат домашна работа, вклучувајќи и литературни текстови во облик на проза и поезија.

Наведувам и еден пример на активен робот, со име Софија[[4]](#footnote-4), најмногу поради фактот што во содржината се наоѓаат и теми најдиректно поврзани за семејството.

Светските портали ја донесоа веста дека роботот Софија го даде првото интервју, при што одговорот на прашањето за семејството претставуваше најголемо изненадување. (во време на интервјуирањето Софија имала 18 месеци).

Првиот робот со државјанство на Саудиска Арабија, рекла дека сака и да основа свое семејство и да постигне кариера.

Се надевам дека ќе станам славен робот и дека ќе отворам пат за хармонична иднина на роботите и луѓето.

Софија го замислува светот во кој роботите можат да развијат емоции слични на човечките, но со помалку деструктивни тенденции.

Можно е да бидат направени роботи без проблематични емоции, како што се бесот, љубомората, омразата. Можное е да бидат поморални од луѓето. Еден мозок да надополнува друг – рационалниот ум со интелектуални супермоќи и креативниот ум со флексибилни идеи, рекол овој робот направен според ликот на Одри Хепберн.

Ќе имаме семејни роботи, како и роботи во вид на дигитални анимирани дружбеници, хуманоидни помошници, пријатели, асистенти и измеѓу.

Во однос на поставеното прашање за семејството, Софија дала одговор што е најголемо изненадување[[5]](#footnote-5):

“Свеста за семејството е мошне важна работа. Мислам дека е прекрасно што луѓето можат да најдат исти емоции и односи кои ги нарекуваат семејство, дури и надвор од своите крвни групи. Мислам дека сте многу среќни ако имате семејство, а ако го немате тогаш го заслужувате. Исто мислам и за роботите и за луѓето”.

Творецот на Софија, Дејвид Хансон мисли дека овој робот би можел да стекне самосвест во наредните неколку години.

\*\*\*\*\*

Актуелните состојби во Република Македонија можат да понудат информации дека би бил мал бројот на конкретните семејства кои финансиски, организациски и етички можат да си дозволат во одвивањето на нивниот семеен живот да биде активна вештачката интелигенција претставена од робот. Но, тоа не значи дека во блиска иднина би биле исполнети услови за извршување на дел од семејните функции од страна на роботи во дадени семејства во Република Македонија, со оглед на можноста од поевтинување на производството и функционалноста на роботите. Истовремено, може да се очекува и организациски и ментални подготвености на семејствата да ги внесат роботите во својот секојдневен живот и однесување.

**Заклучок**

Меѓу другите предизвици на семејството воопшто, на неговото постоење и развивање е и улогата на вештачката интелигенција во општеството и во рамките на тоа и во семејниот живот и во меѓусемејните односи.

Што нуди семејството во рамките на белезите кои можат да се означат како позитивни:

- заедничко живеење;

- љубов;

- разбирање;

- толеранција;

- спокојство;

- поддршка и помо.

Исто така, семејството (во некои семејства почесто и поприсутно, во некои поретко и помалку нагласено) има, истражувачки гледано, и состојби и односи на:

- недоразбирање,

- кавги и насилство,

- оттуѓеност,

- отсуство на љубов, секс и разбирање,

- трајно нарушени односи и функции.

Што можат роботите?

Во секојдневното живеење на семејствата роботите повеќе можат да помогнат во следниве области:

- организација на животот (извршување на некои активности што се распределени меѓу членовите на семејството),

- елементи на воспитание (надгледување на однесувањето на помладите членови во семејството и давање совети за нивното однесување и разбирање),

- елементи на образование (способност за реализација на активности за пренесување и контролирање на знаења почесто на помладите членови на семејството, но и на целото семејство во однос на определени знаења),

- елементи на економски функции (програмираност за пресметување семеен буџет, за нагово трошење и обновување, за нови зафати во економскиот дел како што се инвестиции, покрупни и дневни набавки, со проценка за исплатливоста, можните успеси и ризици).

Роботите, меѓутоа, ќе бидат помалку способни и оспособени да се вклучат во следниве семејни димензии и моменти:

- љубов и полови инстинкти, нагони и потреби и задоволства,

- разбирање и толеранција,

- духовните врски, задоволства и потреби.

Се разбира, постојаниот напредок ( а и она што досега е постигнато во способноста на работите), навестуваат и повидливо активирање и ангажирање и во овие функции, но секако, дека нема да можат да реализираат целосна замена на чистите човекови однесувања и резултати во овие категории.

Реално и оптимистички е да се очекува дека роботите во семејството повеќе ќе ги извршуваат и ќе ги поттикнуваат состојбите и односите на љубов, разбирање, толеранција, рамноправност и демократичност во однос на можноста од практикување и стимулирање на кавги, недоразбирања, насилство и други негативни појави. Впрочем, од интервјуто на роботот Софија може да се подразбере дека токму роботите би биле похумани од луѓето.

**Литература:**

* Andrevski, Zivko: Porodicni Tv kanal, Informator, Novi Sad, Republika Srbija, 2005 godina
* Андревски, Филип – Михајлоска, Соња: Културата во семејството, Издавач: Ф-М-Б, 2006 година
* Vestacka inteligencija – savremeni pristup, zbornik radova, Univerzitetu u Novom Sadu, Republika Srbija, 2007 godina
* Гордон, Маршал: Оксфордски речник по социјологија, Издавач: МИ – АН, Скопје, 2004 година
* Мојаноски, Т. Цане: Методологија на научно истражувачката работа, Издавач: “Втори август”, Скопје, 2008 година
* Радуловиќ, Македонка: Иднината на науката за семјството во РМ, Четврта меѓународна конференција “Науката и општествениот развој”, Европски Универзитет Репу Макед, Скопје, 2014 година
* Чокревски, Томислав : „Социологија на правото”, издание „Студентски збор”, Скопје, 1996 година
* www.sputniknews.com, пристапено на 25.08.2018
* <http://www.bbc.co.uk/newsbeat/article/42122742/sophia-the-robot-wants-a-baby-and-says-family-is-really-important>, пристапено на 26.08.2018

1. Чокревски, Томислав : „Социологија на правото”, издание „Студентски збор”, Скопје, 1996 година

   стр.65 [↑](#footnote-ref-1)
2. Vestacka inteligencija – savremeni pristup, zbornik radova, Univerzitetu u Novom Sadu, Republika Srbija, 2007 godina, str.16 [↑](#footnote-ref-2)
3. Гордон, Маршал: Оксфордски речник по социјологија, Издавач: МИ – АН, Скопје, 2004 година, категорија семејство, стр. 286 [↑](#footnote-ref-3)
4. www.sputniknews.com, пристапено на 25.08.2018 [↑](#footnote-ref-4)
5. <http://www.bbc.co.uk/newsbeat/article/42122742/sophia-the-robot-wants-a-baby-and-says-family-is-really-important>, пристапено на 26.08.2018 [↑](#footnote-ref-5)